OZNÁMENIE KOMISIE

Zverejnenie celkového množstva kvót v obehu v roku 2020 na účely trhovej stabilizačnej rezervy v rámci systému EÚ na obchodovanie s emisiami zriadeného smernicou 2003/87/ES

(2021/C 187/02)

1. ÚVOD

V roku 2015 prijali Rada a Európsky parlament rozhodnutie zriadiť trhovú stabilizačnú rezervu (1) v rámci systému EÚ na obchodovanie s emisiami (EU ETS) zriadeného smernicou 2003/87/ES (2). Táto rezerva začala fungovať v januári 2019. Účelom trhovej stabilizačnej rezervy je predísť tomu, aby trh EÚ s uhlíkom fungoval s veľkým štrukturálnym prebytkom kvót, s čím súvisí hrozba, že by systém EU ETS v dôsledku tejto situácie nedokázal poskytnúť potrebný signál pre investície vedúce k nákladovo efektívnemu dosiahnutiu cieľa EÚ týkajúceho sa znižovania emisií. Jej účelom je zároveň zvýšiť odolnosť EU ETS, pokiaľ ide o nerovnováhu medzi ponukou a dopytom, a tak zabezpečiť riadne fungovanie trhu v rámci EU ETS.

V rozhodnutí sa uvádza, že od roku 2017 Komisia každoročne do 15. mája zverejní celkové množstvo kvót v obehu (TNAC). Tento údaj rozhoduje o tom, či by niektoré kvóty, s ktorými sa má obchodovať formou aukcie, mali byť umiestnené do rezervy alebo z rezervy uvoľnené.

Komisia 8. mája 2020 zverejnila celkové množstvo kvót, ktoré boli v obehu v roku 2019. Išlo o približne 1,38 miliardy kvót (3). V súlade s pravidlami týkajúcimi sa trhovej stabilizačnej rezervy a s prihliadnutím na vystúpenie Spojeného kráľovstva z Únie (v zmysle oznámenia Komisie C/2020/8643 (4) z 11. decembra 2020), ako aj na uplatňovanie smernice o ETS na Spojené kráľovstvo a v Spojenom kráľovstve na základe protokolu o Írsku/Severnom Írsku, ktoré sa začalo od 1. januára 2021, množstvo kvót, ktoré sa majú umiestniť do rezervy v období od 1. septembra 2020 do 31. augusta 2021, predstavovalo 307 663 518.

Toto oznámenie je piatym zverejnením na účely trhovej stabilizačnej rezervy a týka sa roku 2020. Uvádza sa v ňom celkové množstvo kvót v obehu, ako aj podrobný opis jeho výpočtu. Týmto zverejnením sa stanoví množstvo kvót, ktoré sa umiestnia do rezervy od septembra 2021 do augusta 2022.

2. FUNGOVANIE TRHOVEJ STABILIZAČNEJ REZERVY

Trhová stabilizačná rezerva funguje automaticky, ak celkové množstvo kvót v obehu prekročí vopred stanovené rozpätie. Kvóty sa pridajú do rezervy vtedy, ak celkové množstvo kvót v obehu prekročí hraničnú hodnotu 833 miliónov kvót. Kvóty sa z rezervy uvoľnia vtedy, ak celkové množstvo kvót v obehu bude nižšie ako 400 miliónov kvót. V praxi to znamená, že kvóty sa do rezervy pridajú tak, že sa zníži intenzita obchodovania formou aukcie, a v budúcnosti sa z nej uvoľnia tak, že sa ich vydraží o 100 miliónov viac.

Zverejnenie celkového množstva kvót v obehu, na základe ktorého sa kvóty pridajú do rezervy alebo sa z rezervy uvoľnia, je preto kľúčovým prvkom pre fungovanie rezervy.

V súvislosti s revíziou systému EU ETS (5) sa vykonali dôležité zmeny vo fungovaní trhovej stabilizačnej rezervy. Počas obdobia od roku 2019 do roku 2023 sa percentuálny podiel celkového množstva kvót v obehu, ktorým sa určuje množstvo kvót umiestnených do rezervy v prípade prekročenia hraničnej hodnoty 833 miliónov kvót, dočasne zdvojnásobí z 12 % na 24 %. Okrem toho kvóty v trhovej stabilizačnej rezerve v množstve, ktoré je vyššie ako aukčný objem v predchádzajúcom roku, už od roku 2023 nebudú platné.

Na základe tohto oznámenia sa preto počas 12-mesačného obdobia, ktoré sa začalo 1. septembra 2021, do rezervy umiestni 24 % (6) celkového množstva kvót v obehu. Od aukčných objemov členských štátov a troch krajín EHP-EZVO, ako aj Spojeného kráľovstva v súvislosti s výrobou elektrickej energie v Severnom Írsku sa odpočíta zodpovedajúce množstvo v súlade s ich príslušnými aukčnými podielmi. V tejto súvislosti treba pripomenúť, že do 31. decembra 2025 sa pri určovaní príslušných podielov neprihliada na kvóty prerozdelené v rámci Únie na účely solidarity a rastu.

3. CELKOVÉ MNOŽSTVO KVÓT V OBEHU

Podľa článku 1 ods. 4 rozhodnutia (EÚ) 2015/1814 celkové množstvo kvót v obehu „je kumulatívne množstvo kvót vydaných v období od 1. januára 2008 vrátane množstva vydaného podľa článku 13 ods. 2 smernice 2003/87/ES v uvedenom období a nárokov na používanie medzinárodných kreditov uplatnených zariadeniami v rámci systému EU ETS v súvislosti s emisiami do 31. decembra daného roku, mínus množstvo kumulatívnych ton overených emisií zo zariadení v rámci systému EU ETS od 1. januára 2008 do 31. decembra toho istého daného roku, všetky kvóty zrušené v súlade s článkom 12 ods. 4 smernice 2003/87/ES a množstvo kvót v rezerve.“

Celkové množstvo kvót v obehu (TNAC) relevantné pre ich umiestnenie do trhovej stabilizačnej rezervy a ich uvoľnenie z nej sa vypočíta podľa tohto vzorca:

TNAC = ponuka – (dopyt + kvóty v trhovej stabilizačnej rezerve).

Celkové množstvo kvót v obehu určujú tri rôzne prvky: po prvé, ponuka kvót od 1. januára 2008; po druhé, dopyt po kvótach (množstvo odovzdaných a zrušených kvót); a po tretie, kvóty držané v rezerve.

Ako sa stanovuje v rozhodnutí (EÚ) 2015/1814, kvóty pre leteckú dopravu a overené emisie z leteckej dopravy sa v tejto súvislosti nezohľadňujú.

3.1. Ponuka

Ponuku kvót na trhu určuje viacero rôznych prvkov:

— kvóty prenesené (7) z rokov 2008 – 2012 (fáza 2),

— bezodplatné kvóty pridelené od 1. januára 2013 do 31. decembra 2020 (8) vrátane kvót pridelených z rezervy pre nových účastníkov,

— kvóty nepridelené zariadeniam v zmysle článku 10a ods. 7 smernice 2003/87/ES a kvóty nepridelené zariadeniam z dôvodu uplatňovania článku 10a ods. 19 a 20 uvedenej smernice (9), ktoré sa majú umiestniť do rezervy v roku 2020 podľa článku 1 ods. 3 rozhodnutia o trhovej stabilizačnej rezerve, (10) — Z týchto objemov sa musí odpočítať 50 miliónov nepridelených kvót vydražených formou aukcie na účely inovačného fondu podľa článku 10a ods. 8 (11) smernice o ETS.

— kvóty vydané na obchodovanie formou aukcie v období od 1. januára 2013 (12) do 31. decembra 2020 (13), kvóty obchodované formou aukcie v roku 2020 zahŕňajú 50 miliónov kvót z trhovej stabilizačnej rezervy, s ktorými sa má obchodovať formou aukcie na účely inovačného fondu podľa článku 10a ods. 8 smernice o ETS,

— kvóty odpočítané od aukčných objemov počas obdobia 2014 – 2016 a kvóty odpočítané od aukčných objemov v rokoch 2019 a 2020 v súlade s oznámeniami Komisie z 15. mája 2018 (14), zo 14. mája 2019 (15) a z 8. mája 2020 (16),

— kvóty, ktoré speňažila Európska investičná banka (EIB) na účely programu NER300,

— nároky na medzinárodné kredity uplatnené zariadeniami v súvislosti s emisiami k 31. decembru 2020.

Množstvo kvót prenesených z fázy 2 EU ETS predstavuje 1 749 540 826 kvót (17). Toto „celkové množstvo prenesených kvót“ predstavuje celkové množstvo kvót vydaných v priebehu fázy 2 EU ETS, ktoré neboli odovzdané na krytie overených emisií alebo zrušené. Na účely stanovenia celkového množstva kvót v obehu teda ide o množstvo kvót v rámci ETS, ktoré sú v obehu na začiatku obdobia 2013 – 2020 (fáza 3), t. j. 1. januára 2013, pričom sa pri výpočte prihliada práve na toto množstvo.

Množstvo bezodplatných kvót pridelených od 1. januára 2013 do 31. decembra 2020 vrátane kvót pridelených z rezervy pre nových účastníkov predstavuje 6 588 904 098 kvót (18).

Množstvo nepridelených kvót v zmysle článku 10a ods. 7 (19) smernice 2003/87/ES predstavovalo 301 801 477 kvót. Z tohto množstva sa musí odpočítať 50 miliónov kvót obchodovaných formou aukcie na účely inovačného fondu.

Podľa správ z aukcií na spoločnej aukčnej platforme a na relevantných nezávislých platformách (20) množstvo kvót vydražených formou aukcie v období od 1. januára 2013 do 31. decembra 2020 (vrátane tzv. skorších aukcií) predstavuje 6 008 253 000 kvót.

Množstvo kvót odpočítaných od aukčných objemov počas obdobia 2014 – 2016 predstavuje 900 000 000 kvót v súlade s článkom 1 ods. 2 rozhodnutia (EÚ) 2015/1814.

Množstvo kvót odpočítaných od aukčných objemov v roku 2019 a 2020 v zmysle oznámení Komisie z 15. mája 2018, zo 14. mája 2019 a z 8. mája 2020 predstavovalo 772 749 992 kvót.

Na účely programu NER300 speňažila Európska investičná banka 300 000 000 kvót (21).

Nároky na medzinárodné kredity uplatnené zariadeniami v súvislosti s emisiami k 31. decembru 2020 zodpovedajú množstvu 478 844 902 (22).

3.2. Dopyt

Dopyt pozostáva z celkových overených emisií zo zariadení od 1. januára 2013 (23) do 31. decembra 2020 (dané množstvo zodpovedá 13 546 329 007 tonám (24)) a z kvót zrušených v rovnakom období (dané množstvo zodpovedá 441 393 kvótam).

3.3. Kvóty držané v trhovej stabilizačnej rezerve

V súlade s článkom 1 ods. 2 rozhodnutia (EÚ) 2015/1814 sa v čase začatia fungovania rezervy, teda 1. januára 2019, do rezervy umiestnilo 900 miliónov kvót, ktoré boli počas obdobia 2014 – 2016 odpočítané od aukčných objemov.

V súlade s oznámením Komisie z 15. mája 2018 (25) sa v období od 1. januára 2019 do 31. augusta 2019 do rezervy umiestnilo 264 731 936 kvót.

V súlade s oznámením Komisie zo 14. mája 2019 (26) sa v období od 1. septembra 2019 do 31. decembra 2019 do rezervy umiestnilo 132 392 786 kvót a v období od 1. januára 2020 do 31. augusta 2020 sa do nej umiestnilo 264 785 572 kvót.

V súlade s oznámením Komisie z 8. mája 2020 (27) sa v období od 1. septembra 2020 do 31. decembra 2020 do rezervy umiestnilo 110 839 698 kvót.

V súlade s článkom 1 ods. 3 rozhodnutia o trhovej stabilizačnej rezerve sa koncom roka 2020 do rezervy pridalo 301 801 477 kvót, čo zodpovedá množstvu nepridelených kvót v zmysle článku 10a ods. 7 smernice 2003/87/ES.

V súlade s článkom 10a ods. 8 smernice o ETS sa kvóty držané v trhovej stabilizačnej rezerve znížili o 50 miliónov kvót, s ktorými sa v roku 2020 obchodovalo formou aukcie na účely inovačného fondu.

Na obdobie k 31. decembru 2020 sa teda v rezerve nachádzalo 1 924 551 469 (28) kvót.

3.4. Celkové množstvo kvót v obehu

Vzhľadom na vyššie uvedené skutočnosti predstavuje celkové množstvo kvót v obehu 1 578 772 426 kvót.

4. ZÁVER

V súlade s pravidlami trhovej stabilizačnej rezervy sa počas 12-mesačného obdobia, teda od 1. septembra 2021 do 31. augusta 2022, do predmetnej rezervy umiestni celkovo 378 905 382 kvót.

Ďalšie zverejnenie sa uskutoční v máji 2022 s cieľom stanoviť množstvá určené na umiestnenie do rezervy v období od septembra 2022 do augusta 2023.

Prehľad

Ponuka a) Prenesenie kvót z fázy 2 1 749 540 826 b) Bezodplatné kvóty na obdobie od 1. januára 2013 do 31. decembra 2020 vrátane kvót pridelených z rezervy pre nových účastníkov 6 588 904 098 c) Nepridelené kvóty v zmysle článku 10a ods. 7 smernice 2003/87/ES 301 801 477 d) Kvóty odpočítané od c) s cieľom obchodovať s nimi formou aukcie v roku 2020 na účely inovačného fondu – 50 000 000 e) Celkové množstvo kvót obchodovaných formou aukcie v období od 1. januára 2013 do 31. decembra 2020 (vrátane tzv. skorších akcií) 6 008 253 000 f) Kvóty odpočítané od aukčných objemov počas obdobia 2014 – 2016 900 000 000 g) Kvóty odpočítané od aukčných objemov v roku 2019 a 2020 v zmysle oznámení Komisie z 15. mája 2018, zo 14. mája 2019 a z 8. mája 2020 772 749 992 h) Množstvo kvót, ktoré speňažila Európska investičná banka (EIB) na účely programu NER300 300 000 000 i) Nároky na medzinárodné kredity uplatnené zariadeniami v súvislosti s emisiami k 31. decembru 2020 478 844 902 Súhrn (ponuka) (29) 17 050 094 295





Dopyt a) Overené emisie zo zariadení v rámci systému EU ETS od 1. januára 2013 do 31. decembra 2020 v tonách 13 546 329 007 b) Kvóty zrušené v súlade s článkom 12 ods. 4 smernice 2003/87/ES k 31. decembru 2020 441 393 Súhrn (dopyt) 13 546 770 400





Kvóty držané v trhovej stabilizačnej rezerve (30) Množstvo kvót v rezerve 1 924 551 469 Celkové množstvo kvót v obehu 1 578 772 426

(1) Rozhodnutie (EÚ) 2015/1814 (Ú. v. EÚ L 264, 9.10.2015, s. 1).

(2) Ú. v. EÚ L 275, 25.10.2003, s. 32.

(3) Pozri oznámenie Komisie C(2020) 2835 final dostupné na adrese:

https://ec.europa.eu/clima/sites/clima/files/ets/reform/docs/c_2020_2835_en.pdf.

(4) Oznámenie Komisie o množstve kvót pre celú Úniu na rok 2021 a o trhovej stabilizačnej rezerve podľa systému EÚ na obchodovanie s emisiami, 2020/C 428 I/01 (C/2020/8643) (Ú. v. EÚ C 428 I, 11.12.2020, s. 1).

(5) Smernica Európskeho parlamentu a Rady (EÚ) 2018/410 zo 14. marca 2018, ktorou sa mení smernica 2003/87/ES s cieľom zlepšiť nákladovo efektívne znižovanie emisií a investície do nízkouhlíkových technológií a rozhodnutie (EÚ) 2015/1814, (Ú. v. EÚ L 76, 19.3.2018, s. 3).

(6) Čo predstavuje 2 % mesačne.

(7) Kvóty vydané počas fázy 2 EU ETS, ktoré neboli odovzdané na krytie overených emisií alebo zrušené, boli „prenesené“ na použitie na začiatku tretieho obdobia obchodovania (fáza 3) EU ETS. Tieto kvóty boli zrušené a súčasne sa vo fáze 3 vytvorilo rovnaké množstvo kvót. Toto číslo teda predstavuje presné množstvo kvót v rámci ETS, ktoré sú v obehu na začiatku fázy 3 EU ETS. Pozri https://ec.europa.eu/clima/policies/ets/registry_en#tab-0-2 bod 15. „Čo je prenesenie kvót?“

(8) Od 1. januára 2019 bolo pozastavené bezodplatné prideľovanie kvót zo strany Spojeného kráľovstva. Vo februári 2020 došlo k uvoľneniu bezodplatne pridelených kvót na rok 2019, a preto sa nezohľadnili pri výpočte ponuky kvót k 31. decembru 2019 [pozri rozhodnutie Komisie zo 17. decembra 2018 o poverení centrálneho správcu dočasne pozastaviť prijímanie príslušných postupov pre Spojené kráľovstvo prostredníctvom protokolu transakcií Európskej únie, pokiaľ ide o bezodplatné prideľovanie kvót, obchodovanie formou aukcie a výmenu medzinárodných kreditov C(2018) 8707]. Bezodplatne pridelené kvóty sú namiesto toho zahrnuté do súčasného výpočtu celkového množstva kvót v obehu v roku 2020.

(9) Presný údaj o množstve kvót, ktoré neboli zariadeniam pridelené z dôvodu uplatňovania článku 10a ods. 19 a 20 smernice o ETS, nebol v čase uverejnenia tohto oznámenia k dispozícii. Treba poznamenať, že tento údaj nemá žiadny vplyv na úroveň TNAC, pretože sa pripočíta k strane ponuky a zároveň sa od nej odpočíta ako súčasť kvót držaných v trhovej stabilizačnej rezerve. Len čo bude k dispozícii množstvo kvót, ktoré zariadeniam neboli pridelené z dôvodu uplatňovania článku 10a ods. 19 a ods. 20, ako aj výsledná úroveň kvót držaných v trhovej stabilizačnej rezerve, zverejnia sa v aktualizovanom znení oznámenia.

(10) V roku 2021 sa v súlade s revidovaným článkom 10a ods. 7 smernice 2003/87/ES od týchto objemov odpočíta 200 miliónov kvót, ktoré sa umiestnia do rezervy pre nových účastníkov, pôjde teda o fázu 4 EU ETS.

(11) „Okrem toho sa 50 miliónov nepridelených kvót z trhovej stabilizačnej rezervy doplní ku zvyšným príjmom z 300 miliónov kvót, ktoré sú k dispozícii v období rokov 2013 až 2020 podľa rozhodnutia Komisie 2010/670/EÚ, a použije sa vo vhodnom čase na podporu inovácie“„[inovačný fond].“

(12) V tomto údaji sú zahrnuté tzv. skoršie aukcie, t. j. kvóty platné na obdobie 2013 – 2020, s ktorými sa formou aukcie obchodovalo pred 1. januárom 2013.

(13) Od 1. januára 2019 bolo pozastavené aj obchodovanie s kvótami formou aukcie zo strany Spojeného kráľovstva. V marci 2020 bolo obnovené obchodovanie s kvótami formou aukcie zo strany Spojeného kráľovstva, a dané obchodovanie sa preto takisto nezohľadnilo pri výpočte ponuky kvót k 31. decembru 2019. Je zahrnuté do súčasného výpočtu celkového množstva kvót v obehu v roku 2020.

(14) Pozri oznámenie Komisie C(2018) 2801 final dostupné na adrese: https://ec.europa.eu/clima/sites/default/files/ets/reform/docs/c_2018_2801_en.pdf.

(15) Pozri oznámenie Komisie C(2019) 3288 final dostupné na adrese: https://ec.europa.eu/clima/sites/default/files/ets/reform/docs/c_2019_3288_en.pdf.

(16) Pozri poznámku pod čiarou 3.

(17) Pozri Správu o trhu s uhlíkom z roku 2015, COM(2015) 576.

(18) Na základe výpisu z protokolu transakcií EÚ z 1. apríla 2021.

(19) Treba poznamenať, že v znení rozhodnutia o trhovej stabilizačnej rezerve sa odkazuje na predchádzajúcu formuláciu uvedenú v smernici o ETS, a to v súvislosti s nepridelenými kvótami z rezervy pre nových účastníkov.

(20) K dispozícii na adrese: http://www.eex.com/en/products/environmental-markets/emissions-auctions/archive a https://www.theice.com/marketdata/reports/148.

(21) Prvá tranža v objeme 200 miliónov kvót sa predala v rokoch 2011 a 2012 a druhá tranža v objeme 100 miliónov kvót sa predala v rokoch 2013 a 2014, ďalšie údaje sú uvedené na adrese: https://ec.europa.eu/clima/sites/clima/files/lowcarbon/ner300/docs/summary_report_ner300_monetisation_en.pdf.

(22) Na základe výpisu z protokolu transakcií EÚ z 1. apríla 2021.

(23) Pokiaľ ide o overené emisie z obdobia 2008 – 2012, pozri vysvetlivky k „celkovému množstvu prenesených kvót“ (oddiel 3.1).

(24) Celkové overené emisie vychádzajú z výpisu z protokolu transakcií EÚ z 1. apríla 2021 s cieľom zohľadniť overené emisie nahlásené k 31. marcu 2021. Emisie nahlásené po tomto dátume sa preto v tomto celkovom množstve nezohľadňujú.

(25) Pozri poznámku pod čiarou 13.

(26) Pozri poznámku pod čiarou 14.

(27) Pozri poznámku pod čiarou 3.

(28) Ako sa uvádza v poznámke pod čiarou 9, tento údaj neobsahuje množstvo kvót, ktoré neboli zariadeniam pridelené z dôvodu uplatňovania článku 10a ods. 19 a 20 smernice o ETS. Len čo bude k dispozícii množstvo kvót, ktoré zariadeniam neboli pridelené z dôvodu uplatňovania článku 10a ods. 19 a 20, zverejní sa v aktualizovanom znení oznámenia.

(29) Ako sa uvádza v poznámke pod čiarou 9, tento údaj neobsahuje množstvo kvót, ktoré neboli zariadeniam pridelené z dôvodu uplatňovania článku 10a ods. 19 a 20 smernice o ETS. Len čo bude k dispozícii množstvo kvót, ktoré zariadeniam neboli pridelené z dôvodu uplatňovania článku 10a ods. 19 a 20, zverejní sa v aktualizovanom znení oznámenia.

(30) Ako sa uvádza v poznámke pod čiarou 9, tento údaj neobsahuje množstvo kvót, ktoré neboli zariadeniam pridelené z dôvodu uplatňovania článku 10a ods. 19 a 20 smernice o ETS. Len čo bude k dispozícii množstvo kvót, ktoré zariadeniam neboli pridelené z dôvodu uplatňovania článku 10a ods. 19 a 20, zverejní sa v aktualizovanom znení oznámenia.